Majandusministeerium tahab 2018. aastast koguda raskeveokitelt teekasutustasu Veokitele teemaksu kehtestamise idee pärineb eelmiselt valitsuselt. Praegune majandusminsiter Kadri Simson peab nüüd poole aasta jooksul maksukogumiseks süsteemi looma, sest rahandusministeerium on 2018. aasta eelarvesse uue maksu pealt laekuva tuluga juba arvestanud. Kuna Euroopa Liidus peavad teekasutuse eest maksma veokid, mille kaal on üle 3,5 tonni, siis taotleb Eesti erandit, vahendas "Aktuaalne kaamera". "Need väiksemad masinad sageli on kasutuses Eesti sisestes kaubavedudes. Me näeme, et nendel masinatel on koormus viimastel aastatel niigi tulnud. Ta on tulnud läbi kaheaastase aktsiisitõusu. Ja lisaks, kuna me näeme, et põhiline probleem on Eestit läbivatel masinatel, siis Eestit läbivad ikkagi valdavalt suurema kaliibriga masinad, mis on üle 12 tonni," selgitas Simson. DSV Transport juhatuse liige Alvar Tõruke märkis, et Eesti rahvusvaheliste ja kohalike vedude konkurentsivõimet see kindlasti ei tõsta. "Ja seeläbi ka meie tootmise konkurentsivõimet. See mõjutab eelkõige kohalikke vedusid, et kõik need autod, mis veavad kaupu meie maakondadesse ja teenindavad kohalikke tööstusi, siis nendele saab see löök olema kõige suurem," sõnas ta. Esialgse plaani järgi maksustataks alates 2018. aastast kõiki Eesti põhimaanteedel sõitvaid ja üle 12 tonniseid veokeid päevamääraga 10-12 eurot ja aastase määraga 700-1300 eurot. Autoettevõtjate Liit teemaksu kehtestamisele otseselt vastu ei ole, kuid nende sõnul tuleks seda vaadata tervikuna, sest juba praegu kehtib raskeveoki maks, makstakse ka kütuseaktsiisi ning eriti rasked autod tasuvad täiendavat maksu. "Seepärast tuleks teemaksu kehtestamist meie hinnangul vaadata alates 3,5 tonnist, sest alates 3,5 tonnist raskeveoki maksu ei ole. Ja samuti toimivad need veokid ühel kaubaveo turul. Siis võrdsustaks ta konkurentsiolukorda," lausus Eesti Autoettevõtete Liidu direktor Villem Tori. Simsoni sõnul kasutatakse maksuga kogutud raha teede üldiseks korrashoiuks. Kütuseaktsiisi taassidumist teedehoiuga Simson praegu ei näe. "Ma usun, et need ettevõtted saavad aru, et selle võrra jääb neil ära aastal 2018 diisliaktsiisi tõus. Kui riik aastal 2018 nii Eesti kui ka võõrriikide veokitest planeerib tulu ligikaudu 12 miljonit, siis ärajäetav aktsiisitõus diislile viib riigieelarvest ära 37 miljonit," ütles minister.
Majandusministeerium tahab 2018. aastast koguda raskeveokitelt teekasutustasu